CELEX: 32021D1038
Language: ro
Date: 2021-06-23 00:00:00
Title: Decizia (UE) 2021/1038 a Comisiei din 23 iunie 2021 de acordare a unei perioade de tranziție Regatului Țărilor de Jos în temeiul Deciziei 2008/477/CE în vederea actualizării condițiilor tehnice relevante aplicabile benzii de frecvențe de 2500-2690 MHz [notificată cu numărul C(2021) 4433] (Numai textul în limba neerlandeză este autentic)

25.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 226/38
               
            
         DECIZIA (UE) 2021/1038 A COMISIEI
         din 23 iunie 2021
         de acordare a unei perioade de tranziție Regatului Țărilor de Jos în temeiul Deciziei 2008/477/CE în vederea actualizării condițiilor tehnice relevante aplicabile benzii de frecvențe de 2 500-2 690 MHz
         
            
               [notificată cu numărul C(2021) 4433]
            
         
         (Numai textul în limba neerlandeză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (Decizia privind spectrul de frecvențe radio) (1), în special articolul 4 alineatul (5),
         având în vedere Decizia 2008/477/CE a Comisiei din 13 iunie 2008 privind armonizarea benzii de frecvențe de 2 500-2 690MHz pentru sistemele terestre capabile să furnizeze servicii de comunicații electronice în cadrul Comunității (2), în special articolul 2 alineatul (2),
         având în vedere cererea înaintată de Țările de Jos la 6 ianuarie 2021,
         întrucât:
         
                     (1)
                  
                  
                     Decizia 2008/477/CE prevede că statele membre desemnează și pun la dispoziție, pe bază neexclusivă, banda de frecvențe de 2 500-2 690 MHz pentru sistemele terestre capabile să furnizeze servicii de comunicații electronice, în conformitate cu parametrii prevăzuți în anexa la decizia menționată.
                  
               
                     (2)
                  
                  
                     Articolul 2 alineatul (2) din Decizia 2008/477/CE prevede că statele membre care pun în aplicare modul duplex cu diviziune în timp (TDD) sau o utilizare în mod „exclusiv legătură descendentă” în afara subbenzii de 2 570-2 620 MHz la data la care decizia respectivă intră în vigoare, pot solicita o perioadă de tranziție pentru punerea în aplicare a deciziei menționate, în temeiul articolului 4 alineatul (5) din Decizia nr. 676/2002/CE.
                  
               
                     (3)
                  
                  
                     Țările de Jos au informat Comisia că, deși au fost acordate autorizații pentru utilizarea celei mai mari părți a subbenzii de 2 570-2 620 MHz în conformitate cu Decizia de punere în aplicare (UE) 2020/636 (3), pentru două secțiuni limitate ale benzii, respectiv banda de 2 565-2 570 MHz și cea de 2 685-2 690 MHz, sunt în continuare în vigoare două autorizații care pun în aplicare modul duplex cu diviziune în timp (TDD) și nu modul duplex cu diviziune în frecvență (FDD), autorizații care au fost acordate în 2010 în temeiul Deciziei 2008/477/CE și care vor expira în 2030.
                  
               
                     (4)
                  
                  
                     Prin scrisoarea din 6 ianuarie 2021 adresată Comisiei, Țările de Jos au solicitat o perioadă de tranziție în temeiul articolului 2 alineatul (2) din Decizia 2008/477/CE pentru a menține valabilitatea celor două autorizații menționate anterior de punere în aplicare a TDD până la data expirării lor. Aceste autorizații au fost acordate prin decizii ale Agentschap Telecom van het Ministerie van Economische Zaken en Klimaat. O autorizație a fost acordată cu numărul de referință AT-EZK/7635162, dosarul 6781570-G1, și este valabilă de la 3 ianuarie 2013 până la 2 ianuarie 2030, iar cealaltă autorizație a fost acordată cu numărul de referință AT-EZK/7937970, dosarul 6697351, și este valabilă de la 11 mai 2010 până la 11 mai 2030.
                  
               
                     (5)
                  
                  
                     În sprijinul cererii sale, Țările de Jos au furnizat suficiente informații și justificări. Prin menținerea, în cursul perioadei de tranziție, a celor două autorizații existente care sunt utilizate pentru furnizarea de servicii publice de comunicații mobile, autoritățile neerlandeze evită întreruperea furnizării de servicii de comunicații mobile de către titularii acestor două autorizații și evită perturbarea condițiilor de concurență echitabilă existente în prezent pe piața comunicațiilor mobile din Țările de Jos. În plus, având în vedere restricțiile ample de utilizare aferente utilizării celor două loturi de spectru corespunzătoare, aceste autorizații au trebuit să nu fie incluse în definirea și stabilirea plafonului de spectru general aplicabil. Prin urmare, perioada de tranziție va asigura stabilitatea condițiilor de concurență de pe piața comunicațiilor mobile și nu va întârzia în mod nejustificat punerea în aplicare a Deciziei 2008/477/CE în Țările de Jos.
                  
               
                     (6)
                  
                  
                     În plus, limitele de putere de emisie aferente utilizării spectrului respectiv în baza autorizațiilor relevante sunt conforme cu acordurile internaționale de coordonare încheiate cu statele membre învecinate în vederea asigurării faptului că nu se creează interferențe în statele membre respective. Perioada de tranziție nu va întârzia, așadar, punerea în aplicare a Deciziei 2008/477/CE în statele membre învecinate.
                  
               
                     (7)
                  
                  
                     De asemenea, perioada de tranziție nu se va prelungi dincolo de perioada necesară, astfel încât să nu împiedice stabilirea unui cadru comun și a unor condiții tehnice armonizate pentru utilizarea benzii de 2 500-2 690 MHz; în banda de 2 685-2 690 MHz sunt prevăzute restricții pentru a se proteja serviciile de radioastronomie în banda adiacentă, iar restricțiile aplicate utilizării benzii de frecvențe de 2 565-2 570 MHz sunt menite să protejeze utilizarea FDD în banda adiacentă.
                  
               
                     (8)
                  
                  
                     Prin urmare, acordarea acestei perioade de tranziție ar garanta faptul că se ating obiectivele de politică ale UE în banda 2 500-2 690 MHz, cu costuri minime pentru fiecare stat membru și pentru fiecare operator.
                  
               
                     (9)
                  
                  
                     Din aceste motive, perioada de tranziție solicitată pare justificată și proporțională și nu ar întârzia în mod nejustificat punerea în aplicare a Deciziei 2008/477/CE în Țările de Jos sau în celelalte state membre și nu ar genera discrepanțe nejustificate între statele membre în ceea ce privește condițiile de concurență sau cadrul normativ.
                  
               
                     (10)
                  
                  
                     Au fost consultați membrii Comitetului pentru spectrul de frecvențe radio și aceștia au indicat, în cadrul reuniunilor lor din 9 și 10 martie 2021, că nu au obiecții cu privire la această perioadă de tranziție,
                  
               ADOPTĂ PREZENTA DECIZIE:
         
            Articolul 1
            Se acordă Țărilor de Jos o perioadă de tranziție în temeiul Deciziei 2008/477/CE, sub rezerva condițiilor prevăzute în decizia respectivă.
         
         
            Articolul 2
            Țările de Jos sunt autorizate să pună în aplicare, până cel târziu la 11 mai 2030, modul duplex cu diviziune în timp (TDD) în locul modului duplex cu diviziune în frecvență (FDD) în subbenzile de 2 565-2 570 MHz și 2 685-2 690 MHz.
         
         
            Articolul 3
            Țările de Jos continuă să se asigure că punerea în aplicare a TDD în temeiul articolului 2 nu întârzie în mod nejustificat punerea în aplicare a Deciziei 2008/477/CE, nu generează discrepanțe nejustificate între statele membre în ceea ce privește condițiile de concurență sau cadrul normativ §și nu afectează sistemele terestre capabile să furnizeze servicii de comunicații electronice care sunt deja operaționale sau care urmează să fie implementate în banda de frecvență de 2 500-2 690 MHz în alte state membre, în conformitate cu parametrii tehnici armonizați prin Decizia 2008/477/CE.
         
         
            Articolul 4
            Prezenta decizie se adresează Regatului Țărilor de Jos.
         
         
            Adoptată la Bruxelles, 23 iunie 2021.
            
               
                  Pentru Comisie
               
               Thierry BRETON
               
                  Membru al Comisiei
               
            
         
         
            (1)  JO L 108, 24.4.2002, p. 1.
         
            (2)  JO L 163, 24.6.2008, p. 37.
         
            (3)  Decizia de punere în aplicare (UE) 2020/636 a Comisiei din 8 mai 2020 de modificare a Deciziei 2008/477/CE în ceea ce privește o actualizare a condițiilor tehnice relevante aplicabile benzii de frecvențe de 2 500-2 690 MHz (JO L 149, 12.5.2020, p. 3).